עמדת משרד האוצר היא כי יש להנהיג אגרת גודש. מבנה אגרת הגודש המוצע הוא כזה שהמחיר המקסימלי בו הוא של כ-38 שקלים ביום, ומחירי הנסיעה יקבעו על-פי מודל של שלוש טבעות (מרחקים) ממרכז תל אביב. החזון של משרד האוצר הוא שבהמשך מחיר הנסיעה על הכביש יושפע מהנסועה (קילומטראז') ושעת הנסיעה על ידי מכשיר ניטור ואיכון רציף שיותקן ברכב. עוד מוסבר בהצעת האוצר כי יש לעדכן את מנגנון המיסוי, על-מנת למנוע מצב שהעלות של הנסיעה אינה נזקפת על חשבון העובד, וזה אינו מפנים את עלות השימוש בכביש. תופעה זו קורית משום שנכון להיום, העלות של התשלום על נסיעה בנתיב המהיר בכביש 1 אינה ממוסה כהכנסה של העובד, ועל-כן עובדים רבים נהנים מהטבה זו בכבישי אגרה וב"נתיב המהיר" על-חשבון המעסיק, ואינם מפנימים את העלות האמיתית של הנסיעה בו. ברם, התפיסה אינה שהמעסיק אינו שחקן רלוונטי, שכן בהפנמתו את עלות אגרת הגודש אף הוא עשוי לדרוש מן העובד לשנות את שעות הגעתו למשרד. הבעיה נוצרת כאשר תשלום לעובד באמצעות תשלום אגרת גודש זול יותר למעסיק מלשלם לעובד שכר עבודה.
בשנת 2021 נקבע שכל הכבישים שמובילים לערי המטרופולין יחולקו משנת 2025 ל-3 טבעות, שבמרכזן אזורי התעסוקה בעיר תל אביב. גביית המס תשתנה כך שבשעות הבוקר ישלם מי שיחצה את הטבעות לכיוון המרכז ובשעות אחר הצהריים והערב ישלם מי שייסע אל מחוץ למטרופולין. בסך הכול, מי שיסע לתל אביב בשעות העומס ויצא ממנה בשעות העומס, כלומר יחצה את כל 3 הטבעות, ישלם 37.5 שקלים ביום רק כאגרה. חלק המאגרה הוגדר מראש לצורך פיתוח תחבורה ציבורית. זאת בנוסף להשקעות אחרות בתחבורה זו.
בערים שבהן השימוש בתחבורה ציבורית נמוך, לאגרת גודש יש השפעה כללית שלילית. על פי שיחות פנימיות במשרד התחבורה, שרת התחבורה מרב מיכאלי טוענת שאגרת הגודש היא מס רגרסיבי, טענה הנתמכת מחקרית.
הכוח בידיים של צ'אק
הכוח בידיים של צ'אק (באנגלית: Chuck's Choice, בתרגום חופשי לעברית: הבחירה של צ'אק) היא סדרת הנפשה קנדית לילדים מסוגת פעולה, קומדיה, מדע בדיוני ופנטזיה. הסדרה עוקבת אחר הרפתקאותיו של צ'אק, ילד צעיר ובידו מכשיר שנותן לו אפשרות לבחור את ההרפתקה הבאה שלו. הסדרה הופקה על ידי DHX מדיה עבור הערוץ הקנדי YTV, נוצרה על ידי קרווין פאריה, בוימה על ידי רוב בוטילייר וג'ון איזן, ונכתבה על ידי אית'ן באנוויל וסטיוארט ריד.
הסדרה שודרה לראשונה בקנדה בערוץ YTV ב-6 במאי 2017. בישראל הסדרה שודרה לראשונה בדיבוב לעברית בערוץ KidZ ב-3 בספטמבר 2017. לסדרה יש עונה 1 ו-20 פרקים באורך 22 דקות (כל פרק בנוי משני פרקים באורך 11 דקות). שפת המקור של הסדרה היא אנגלית (הסדרה דובבה לשפות נוספות, ביניהן: עברית, צרפתית והונגרית).
תקציר העלילה.
הסדרה עוקבת אחר חייו של צ'אק מקפרליין, ילד בן 12 שקיבל מתנה גלקטית מן הכוכבים, מכשיר היודי 3000. מכשיר זה נותן לו את הכוח לבחור מה תהיה ההרפתקה והבאה שלו ומאפשר לו לפתור את הבעיות שלו. המכשיר עושה את זה בכך שהוא מציע לצ'אק שלוש אפשרויות וצ'אק צריך לבחור איזו דרך הוא מעדיף. חלק מהבחירות מביאות לתוצאות מעולות, וחלקן לתוצאות איומות. בסוף כל פרק, צ'אק מציג לצופים מה היה קורה אם הוא היה בוחר באופציה שונה ממה שהוא בחר בפרק.
במהלך הפרקים בסדרה יש מחוות ופרודיות לסדרות וסרטים שונים, ביניהם: המנטליסט, 6 גיבורים, דאק דיינסטי והטוב, הרע והמכוער.
המדבבים.
במאית הדיבוב של הסדרה בעברית הייתה טליה ברקאי ומפיקי הדיבוב היו יעל אללוף וליאור ידידיה.
Loverboy
Loverboy (בעברית: מאהב) הוא סינגל של הזמרת-יוצרת האמריקאית מריה קארי מתוך אלבומה Glitter. השיר יצא לאור כסינגל הראשון מתוך האלבום ב-16 ביולי 2001 על ידי חברת התקליטים וירג'ין רקורדס אמריקה.
השיר הגיע למקום השני במצעד הבילבורד הוט 100.
רקע וכתיבה.
השיר נכתב על ידי קארי עצמה ותומאס ג'רקינס והופק על ידי קארי עצמה וקלארק קנט. גם לארי בלאקמון מלהקת Cameo קיבל קרדיט על כתיבת השיר בשל הסימפול של השיר "Candy" של הלהקה אשר גם משתתפת בשיר.
מבחינה לירית, בשיר מפנטזת קארי על המאהב שלה שיספק את צרכיה מכל הבחינות. בנוסף לשיר, גם יצא רמיקס רשמי בשיתוף לודקריס, דה בראט ו-Shawnna and Twenty II.
מחלוקת.
השיר עורר מחלוקת רבה לאור העובדה שבעלה לשעבר, טומי מוטולה שהיה באותה התקופה המנהל הכללי של סוני מיוזיק, חברת התקליטים בה קארי הייתה חתומה בה, לקח חלקים מתוך השיר והעביר אותם לג'ניפר לופז, עבור שירה "I'm Real", שבהמשך הפך להיט, אשר כבש את פסגת מצעד הבילבורד הוט 100.
השיר המשיך לעורר מחלוקת בעקבות הופעות של קארי איתו, בהן חוותה התמוטטות עצבים והתמוטטות נפשית.
הצלחה.
השיר זכה להצלחה רבה כאשר הגיע למקום ה-2 בארצות הברית. על מנת לקדם את השיר, חברת התקליטים של קארי הציעה את השיר במחיר מוזל של 49 סנט בלבד מה שגרם להעלאה רבה במכירות של השיר והפך אותה לשיר הנמכר ביותר במדינה לשנת 2001.
למרות ההצלחה הרבה בארצות הברית, השיר לא הצליח לשחזר את ההצלחה ביתר העולם, אם כי בקנדה ואוסטרליה הצליח להיכנס לעשירייה העליונה וגם באיטליה ופורטוגל.
פיליפ לודוויג השני, רוזן הנאו-מינצברג
פיליפ לודוויג השני, רוזן הנאו-מינצברג (בגרמנית: Philipp Ludwig II. von Hanau-Münzenberg; 18 בנובמבר 1576 - 9 באוגוסט 1612 היה אחד מהרוזנים הבולטים של הנאו בתחילת העת החדשה, מדיניותו חוללה שינויים גורפים.
ביוגרפיה.
פיליפ לודוויג השני מהנאו-מינצברג נולד ב-18 בנובמבר 1576 בטירה בהנאו, והוטבל לנצרות כעבור שבועיים ב-3 בדצמבר. הוריו היו פיליפ לודוויג הראשון, רוזן הנאו-מינצברג ומגדלנה, רוזנת וולדק.
ב-4 בפברואר 1580 מת אביו, אך הוא הושם תחת אפוטרופסות של הרוזנים יוהאן השישי, רוזן נסאו-דילנבורג, לודוויג הראשון, רוזן זיין-ויטגנשטיין, פיליפ הרביעי, רוזן הנאו-ליכטנברג ובנו פיליפ החמישי, רוזן הנאו-ליכנטברג.
אמו האלמנה מגדלנה נישאה בשנית ב-9 בדצמבר 1581 ליוהאן השביעי, רוזן נסאו-זיגן, כתוצאה מכך הצטרפו פיליפ לודוויג השני ואחיו הרוזן אלברכט אל החצר של נסאו-דילנבורג, מרכז התנועה הרפורמית בגרמניה שהיה קשור עם נסיכות הבוחר מפפאלץ, הרעיונות החדשים שפגש שם השפיעו ביותר על המשך חייו.
במהלך חגיגות חתונה בדילנבורג שנערכה בין ה-23 באוקטובר 1596 ל-3 בנובמבר 1596 נישא פיליפ לודוויג השני לקתרינה בלגיקה, רוזנת נסאו, בתו השלישית של וילם השתקן, ונולדו לו ממנה עשרה ילדים.
האפוטרופסות הסתיימה בשנת 1608 על פי בקשת פרידריך הרביעי, הנסיך הבוחר מפפאלץ.
כשמת פיליפ לודוויג השני בשנת 1612, היה בנו יורש העצר פיליפ מוריץ בן 7 בלבד, וע"פ צוואת אביו מונתה אמו לעוצרת, בשנת 1625 מעל ומעבר לגיל בו היה עליו להתמנות לרוזן, עדיין סירבה אמו להעניק לו את הכתר, רק בשנת 1629 לאחר מאבק משפטי ארוך הצליח פיליפ מוריץ לנשל את אמו ולעלות על כס הרוזנות.
משפחתו.
ב-23 באוקטובר 1596 התחתן פיליפ לודוויג השני עם קתרינה בלגיקה, רוזנת נסאו, בתו של וילם השתקן, ממנה נולדו לו עשרה ילדים:
מדיניות.
מדיניותו של הרוזן פיליפ לודוויג השני מתבלטת בדחף מודרניזציה למדינתו, לאחר נישואיו בהגיעו לגיל, למרות שהעוצרות נותרה אצל אחיו אלברכט, הוא השתמש בחוק "Cuius regio, eius religio", בעברית- הממלכה שלו, הדת שלו. כלומר הדת של השליט קובעת את דת הנתינים, ושינה את דת המחוז לקלוויניזם, השפעה זו הקיפה את כל רחבי המחוז למעט מספר עיירות באזור פרנקפורט - שם היה לכפרים קשר עמוק עם העיר הלותרנית, וכפרים באזור המשותף לו ולארכיבישוף הקתולי של מיינץ - שם לא היה ביכולתו להשפיע כלל על דת הנתינים.
שינוי דת המחוז הביא לו פריחה רבה מצד הפליטים הקלוויניסטים מצרפת והולנד, שעשו את דרכם לעיר הנאו הרחוקה רק חצי יום מפרנקפורט, והתיישבו בה, ב-1597 וב-1604 חתמו הרוזן והפליטים על הסכמים, בהם קיבלו אישור להקים עיר אוטונומית בשם הנאו החדשה, שהוכחה כהצלחה רבה עד לשנות המאה ה-19.
פיליפ לודוויג השני אף הביא קהילה יהודית להנאו, להם הקצה מקום בביצורים בדרום העיר העתיקה, שלא היו נזקקים לעיר יותר, עקב הגנת העיר החדשה על אגף זה בעיר, הגטו לא היה חלק מאף עיר, אך היה תחת ניהול הרוזנות.
הרוזן ניסה להקים אף אוניברסיטה בהנאו, אך לבסוף היא התפתחה לבית ספר תיכון.
בעליס מלך בני עמון
בעליס מלך בני עמון מלך בזמן חורבן בית המקדש הראשון, על פי המסופר בספר ירמיהו.
אחר שנחרבה ממלכת יהודה, נותר בארץ יישוב יהודי קטן, מפוזר ומוכה. נבוכדנאצר מלך בבל, מחריב הארץ, הפקיד על היהודים את גדליה בן אחיקם לנציב מטעמו. יום אחד, ניגש אל גדליה בסתר יוחנן בן קרח, משרי החיילים היהודים ששרדו אחר החורבן, ומסר מידע מודיעיני קריטי: בעליס מלך בני עמון שלח אליו את ישמעאל בן נתניה, יהודי מזרע המלוכה, כדי להורגו. הוא קרא לגדליה להיזהר מפני ההתנקשות ואף הציע לו שהוא עצמו יטפל בישמעאל למענו בלי שאיש ידע על כך. גדליה סירב בתוקף לקבל את הדברים.
כעבור זמן מה, התגשמה אזהרתו של יוחנן. ישמעאל ניצל את הכנסת האורחים של גדליה, רצח אותו וטבח באנשים שאיתו במצפה, יהודים ובבלים כאחד.
אחר הטבח, ישמעאל ואנשיו שבו את הנשים ושאר האנשים שנותרו בחיים במצפה ומיהרו איתם אל ארץ בני עמון. יוחנן בן קרח שמע על הטבח ובלם את ישמעאל בגבעון. הוא הצליח לשחרר את השבויים, אך ישמעאל הצליח לברוח עם שמונה מאנשיו אל מלך בני עמון.